**ZMLUVA O DIELO č.** ..................................

**Zber a vyhodnotenie dát o statickej doprave Mestskej časti Sídlisko Ťahanovce**

uzavretá podľa § 536 a nasledujúcich Obchodného zákonníka

###### uzatvorená medzi

1. Objednávateľ: Mesto Košice

 Sídlo: Trieda SNP 48/A, 040 11 Košice

 Štatutárny orgán: Ing. Jaroslav Polaček, primátor

 IČO: 00691135

 DIČ: 2021186904

 IČ pre DPH: SK2021186904

 Bankové spojenie: Prima banka Slovensko, a. s.

 Číslo účtu: SK03 5600 0000 0004 4248 6001

 Korešpodenčná adresa: Mesto Košice, Trieda SNP 48/A, 040 11 Košice

Osoby oprávnené rokovať za objednávateľa

vo veciach technických: Mgr. Tomáš Vrbovský, vedúci referátu parkovania, údržby ciest a verejného osvetlenia MMK

telefón: 055 6419 384

e-mail: tomas.vrbovsky@kosice.sk

 (ďalej len „objednávateľ”)

2. Zhotoviteľ:

Sídlo:

 Zastúpený:

 IČO:

 IČ pre DPH:

 DIČ:

 Bankové spojenie a číslo účtu:

 Korešpodenčná adresa:

Osoby oprávnené rokovať za zhotoviteľa:

a) vo veciach zmluvných:

 telefón, e-mail:

b) vo veciach technických a realizačných:

 telefón, e-mail:

c) stavbyvedúci:

 telefón, e-mail:

 (ďalej len „zhotoviteľ“)

 (ďalej spoločne tiež „zmluvné strany“)

**Preambula**

Táto zmluva o dielo sa uzatvára na základe výsledku postupu verejného obstarávania pre zákazku s nízkou hodnotou s názvom„Zber a vyhodnotenie dát o statickej doprave Mestskej časti Sídlisko Ťahanovce“ podľa zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov a smernice MK č. 1/2019.

**I.**

**Predmet zmluvy**

1. Predmetom tejto zmluvy o dielo (ďalej len „zmluva“) je záväzok zhotoviteľa v dohodnutej lehote, mieste a za podmienok dohodnutých v tejto zmluve s náležitou odbornou starostlivosťou vykonať pre objednávateľa dielo „Zber a vyhodnotenie dát o statickej doprave Mestskej časti Sídlisko Ťahanovce“ (ďalej aj len „dielo“) v rozsahu podľa tejto zmluvy a jej príloh: Príloha č. 1 „Opis predmetu zákazky“ (ďalej aj len „Príloha č. 1“) a Príloha č. 2 „Mapa“ (ďalej aj len „Príloha č. 2“), ktoré sú neoddeliteľnou súčasťou tejto zmluvy.
2. Miestom vykonania diela je územie MČ Košice Sídlisko Ťahanovce.
3. Zhotoviteľ potvrdzuje, že sa oboznámil s rozsahom a povahou predmetu zmluvy,
s podkladmi poskytnutými do výberového konania a s ďalšími podkladmi podľa tejto zmluvy.
4. Zhotoviteľovi sú známe technické, kvalitatívne a ďalšie podmienky potrebné k realizácii a dodaniu diela. Zhotoviteľ vyhlasuje, že disponuje takými kapacitami a odbornými znalosťami, ktoré sú potrebné k zabezpečeniu realizácie diela. Zhotoviteľ potvrdzuje, že pozná všetky normy a zákony týkajúce sa realizácie diela a zaväzuje sa, že ich bude dodržiavať.
5. Objednávateľ dielo dokončené riadne a včas prevezme a zaplatí za jeho vykonanie dohodnutú cenu podľa podmienok dohodnutých v tejto zmluve.

**II.**

**Doba plnenia**

1. Dielo špecifikované v článku I tejto zmluvy bude realizované po dobu 45 kalendárnych dní so začiatkom realizácie najneskôr piaty deň od podpisu tejto zmluvy a za podmienok, ktoré sú definované v Prílohe č. 1.
2. Nedodržanie niektorej z podmienok uvedených v Prílohe č.1 sa bude považovať za podstatné porušenie zmluvy.

**III.**

**Cena diela, fakturačné a platobné podmienky**

1. Cena diela je stanovená podľa zákona NR SR č. 18/1996 Z. z. o cenách v znení neskorších predpisov a vyhlášky MF SR č. 87/1996 Z. z., ktorou sa vykonáva zákon NR SR č. 18/1996 Z. z. o cenách v znení neskorších predpisov.
2. Cena za dielo je zmluvnými stranami dohodnutá nasledovne:

Cena diela bez DPH: ....................... eur

DPH 20 %: ....................... eur

Cena diela vrátane DPH: ....................... eur

V prípade, ak zhotoviteľ nie je platcom DPH, a v priebehu vykonávania diela sa stane platcom DPH, zaväzuje sa, že dohodnutú cenu neprekročí. Zhotoviteľ je povinný dovtedy nevyfakturovanú časť ceny znížiť o výšku DPH.

1. V cene sú zahrnuté všetky náklady alebo výdavky spojené s úplným, vecným a odborným splnením záväzkov zhotoviteľa vyplývajúcich z tejto zmluvy a jej príloh vrátane nákladov a výdavkov na všetky a akékoľvek vedľajšie, pomocné a iné činnosti nevyhnutné na splnenie zmluvy (riadnu a včasnú realizáciu diela v rozsahu podľa tejto zmluvy a jej príloh) ako sú napr.: náklady na použitie technického vybavenia, presuny, spotrebný materiál, merania, vypracovanie, obstaranie a dodanie všetkých dokladov a dokumentácií, ktoré má zhotoviteľ odovzdať spolu s dielom.
2. Právo na vyhotovenie faktúry za ukončené celé dielo vzniká zhotoviteľovi 10.-tym kalendárnym dňom po riadnom odovzdaní celého diela objednávateľovi. Podkladom pre úhradu ceny za dielo bude faktúra vystavená zhotoviteľom, doložená podpísaným protokolom o odovzdaní a prevzatí diela.
3. Doba splatnosti faktúry je 30 kalendárnych dní a začína plynúť od doručenia odsúhlasenej faktúry za vykonané dielo. Za dátum úhrady sa považuje dátum odpísania finančných prostriedkov z účtu objednávateľa v prospech účtu zhotoviteľa uvedeného v texte zmluvy. Zmluvné strany vzájomne konštatujú, že dohoda o lehote splatnosti faktúry podľa tohto bodu zmluvy nie je v hrubom nepomere k právam a povinnostiam zhotoviteľa zo záväzkového vzťahu založeného zmluvou.
4. Objednávateľ je oprávnený namietať vecnú a formálnu správnosť a úplnosť faktúry či jej povinných príloh najneskôr do 15 dní odo dňa doručenia predmetnej faktúry vrátením faktúry s uvedením konkrétnych formálnych či vecných výhrad objednávateľa voči predmetnej faktúre. V takomto prípade sa preruší plynutie lehoty splatnosti faktúry a nová lehota splatnosti faktúry začne plynúť doručením opravenej faktúry, ktorá nebude mať ani vecné ani formálne vady, objednávateľovi.
5. Zmena ceny za dielo nad rámec tejto zmluvy môže byť upravená len vzájomnou písomnou dohodou objednávateľa a zhotoviteľa.
6. Zmluvné strany sa dohodli, že v prípade obmedzenia alebo rozšírenia diela oproti cenovej ponuke, bude zmluvná cena upravená písomnou dohodou zmluvných strán.

**IV.**

**Podmienky vykonania diela a dodania diela**

1. Zhotoviteľ vykoná predmet plnenia tejto zmluvy pre objednávateľa vo vlastnom mene, na vlastné náklady a na vlastné nebezpečenstvo v dohodnutom čase.
2. Zhotoviteľ je povinný zabezpečiť dodržiavanie zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov, pre oblasť BOZP.
3. Objednávateľ je oprávnený priebežne kontrolovať realizáciu predmetu tejto zmluvy. Ak objednávateľ zistí, že zhotoviteľ vykonáva predmet tejto zmluvy v rozpore so svojimi povinnosťami, je objednávateľ oprávnený dožadovať sa toho, aby zhotoviteľ odstránil vzniknuté vady a predmet tejto zmluvy vykonal riadnym spôsobom. V prípade, že zhotoviteľ neurobí nápravu v objednávateľom na to určenej lehote a postup zhotoviteľa by viedol k porušeniu zmluvy, je objednávateľ oprávnený odstúpiť od zmluvy v zmysle § 345 Obchodného zákonníka.
4. Odovzdanie celého diela sa uskutoční najneskôr do 5 pracovných dní odo dňa ukončenia realizácie diela podľa článku II ods. 1 tejto zmluvy. Zhotoviteľ najmenej päť 5 dní pred odovzdaním a prevzatím diela vyzve objednávateľa na jeho prevzatie.
5. Povinnosť zhotoviteľa vykonať dielo bude splnená riadnym protokolárnym odovzdaním a prevzatím diela objednávateľom na základe odovzdávacieho a preberacieho protokolu/zápisu, ktorý podpíšu poverení zástupcovia oboch zmluvných strán. Za vyhotovenie protokolu je zodpovedný zhotoviteľ.
6. Podmienkou prevzatia diela je úspešný výsledok preberacieho konania, v ktorom objednávateľ potvrdí vykonanie a prevzatie diela bez akýchkoľvek vád a nedorobkov alebo s výhradou odstránenia vád a nedorobkov, ktoré samy o sebe ani v spojení s inými, nebránia riadnemu užívaniu diela. Vady a nedorobky diela zistené v rámci preberacieho konania je zhotoviteľ povinný odstrániť v dohodnutom termíne.
7. Prevzatiu riadne a kompletne spracovaného diela nebránia nepodstatné vady diela.
8. Objednávateľ nie je povinný prevziať dielo, ktoré má vady a nedorobky brániace riadnemu užívaniu, ak bolo vykonané v rozpore s platnými všeobecne záväznými právnymi predpismi, v rozpore s dohodami zmluvných strán a touto zmluvou.
9. Vlastnícke právo k dielu prechádza na objednávateľa v okamihu jeho prevzatia objednávateľom podpisom príslušného preberacieho protokolu/zápisu.

**V.**

**Zodpovednosť za vady diela**

1. Zhotoviteľ bude zodpovedať za to, že dielo bude vykonané s odbornou starostlivosťou, podľa podmienok tejto zmluvy a jej príloh, a že bude spĺňať všetky požiadavky platných právnych predpisov.
2. Pokiaľ vznikne objednávateľovi majetková škoda spôsobená nedbalosťou, porušením resp. neplnením povinností zhotoviteľa podľa ods. 1 tohto článku zmluvy, zhotoviteľ je povinný ju nahradiť.
3. Objednávateľ je oprávnený zasiahnuť pri neplnení ktoréhokoľvek záväzku zo strany zhotoviteľa. Rozumie sa tým predovšetkým, že objednávateľ môže dať príkaz na prerušenie vykonávania diela, a to najmä v prípade, že plnenie aj po upozornení objednávateľa je zhotoviteľom vykonávané nekvalitne, v rozpore s podmienkami určenými zmluvou, a zhotoviteľ nevykoná nápravu ani v dodatočne určenej lehote, alebo spôsobom, ktorý ohrozuje alebo môže ohrozovať život a zdravie alebo spôsobom, ktorým vzniká alebo hrozí vznik škody na majetku. Takýmto zásahom objednávateľa nie je dotknutá zodpovednosť zhotoviteľa vykonať dielo riadne a včas v súlade s touto zmluvou. Rovnako nezaniká ani povinnosť zhotoviteľa znášať zodpovednosť za vady plnenia v pôvodnom rozsahu, vrátane záruky a právo objednávateľa na zmluvné pokuty a náhradu škody.
4. Zmluvné strany dojednávajú na dielo vykonané podľa tejto zmluvy záručnú dobu v trvaní 24 mesiacov. Záručná doba diela začína plynúť odo dňa protokolárneho odovzdania a prevzatia diela objednávateľom bez vád, resp. dňom podpísania protokolu/zápisu o odstránení vád a nedorobkov diela, na odstránení ktorých sa zmluvné strany dohodli pri odovzdaní a prevzatí diela, objednávateľom.
5. Zhotoviteľ zodpovedá za vady a nedorobky diela, ktoré má dielo v čase jeho odovzdania a prevzatia, a tiež za vady vzniknuté po prevzatí diela, ak boli spôsobené porušením povinností zhotoviteľa.
6. Dielo má vady, ak nezodpovedá podmienkam zmluvy a platným všeobecne záväzným právnym predpisom. Nedorobkom sa rozumie nedokončené/nevykonané plnenie.
7. Počas záručnej doby má objednávateľ právo požadovať a zhotoviteľ povinnosť bezplatne odstrániť zistené a preukázateľné vady diela a to v termíne dohodnutom medzi objednávateľom a zhotoviteľom písomnou formou, najneskôr však do 30 dní odo dňa doručenia uplatnenia práva z vád diela, pokiaľ nedôjde k dohode.
8. Pri zodpovednosti za vady sa zmluvné strany budú riadiť ustanoveniami § 560 a nasl. Obchodného zákonníka, ktoré upravujú nároky zo zodpovednosti za vady diela.

**VI.**

**Zmluvná pokuta**

1. Za omeškanie so zaplatením faktúry vystavenej poďľa článku III ods. 4 o viac ako 5 pracovných dní môže zhotoviteľ požadovať od objednávateľa zaplatenie zmluvnej pokuty vo výške 0,05 % za každý celý deň omeškania s úhradou dlžnej sumy.
2. Ak zhotoviteľ neodovzdá objednávateľovi predmet zmluvy uvedený v článku I zmluvy riadne, včas a bez vád v termíne podľa článku IV ods. 4 tejto zmluvy, má objednávateľ voči zhotoviteľovi nárok na zaplatenie zmluvnej pokuty vo výške 500,- € za každý
i začatý deň omeškania s jeho odovzdaním. Zaplatením zmluvnej pokuty nezanika nárok na náhradu skutočne vzniknutej škody podľa § 373 a nasl. Obchodného zákonníka.
3. Sankcie podľa ods. 2. tohto článku zmluvy sa neuplatnia v prípade, ak omeškanie plnenia zhotoviteľa nastane z viny alebo z dôvodu na strane objednávateľa alebo z dôvodu okolností vylučujúcich zodpovednosť.
4. Ak zhotoviteľ nedodrží termín odstránenia vád a/alebo nedorobkov diela vyplývajúcich z preberacieho konania diela, môže si objednávateľ uplatniť u zhotoviteľa zaplatenie zmluvnej pokuty vo výške 0,05 % z ceny diela (bez DPH) za každú vadu a každý aj začatý deň omeškania a to až do dňa úplného odstránenia vady a/alebo nedorobku.
5. Ak zhotoviteľ nedodrží termín odstránenia vád reklamovaných v záručnej dobe, môže si objednávateľ uplatniť u zhotoviteľa zaplatenie zmluvnej pokuty vo výške 0,05 % z ceny diela (bez DPH) za každú vadu a každý aj začatý deň omeškania a to až do dňa úplného odstránenia vady.
6. V prípade neplnenia záväzkov zhotoviteľa vyplývajúcich z tejto zmluvy, u ktorých nie je výška zmluvnej pokuty samostatne riešená v predchádzajúcich bodoch, môže si objednávateľ uplatniť u zhotoviteľa zaplatenie zmluvnej pokuty vo výške 0,05 % z ceny diela (bez DPH) za každý prípad aj začatý deň, kedy trvá porušenie povinnosti, resp. stav týmto porušením vyvolaný.
7. Ak objednávateľ odstúpi od zmluvy z dôvodov na strane zhotoviteľa, je zhotoviteľ povinný uhradiť objednávateľovi zmluvnú pokutu vo výške 5 % z ceny diela (bez DPH), pričom povinnosť ju zaplatiť odstúpením od tejto zmluvy nezaniká. Týmto nie sú dotknuté nároky objednávateľa na náhradu škody v celom rozsahu.
8. Uplatnením zmluvnej pokuty právo na náhradu škody nezaniká. Rovnako nezanikajú ani nároky vyplývajúce z vád predmetu zmluvy uplatnených objednávateľom voči zhotoviteľovi.
9. Zmluvné strany sa dohodli, že zmluvné pokuty dojednané v tejto zmluve sa stávajú splatnými do pätnástich (15) dní po tom, čo bude povinnej zmluvnej strane doručená výzva na úhradu zmluvnej pokuty oprávnenou zmluvnou stranou. Povinná zmluvná strana sa zaväzuje zaplatiť zmluvnú pokutu vyúčtovanú v súlade s týmto článkom zmluvy oprávnenej zmluvnej strane na jej bankový účet, ktorý bude uvedený vo výzve na úhradu.
10. Objednávateľ je oprávnený započítať jednostranným úkonom svoje nároky z titulu zmluvných pokút voči všetkým pohľadávkam zhotoviteľa voči objednávateľovi.
11. Zaplatenie zmluvných pokút podľa tohto článku zmluvy, nezbavuje zhotoviteľa povinnosti predmetnú činnosť vykonávať s cieľom minimalizovania príčin a zvyšovania prevencie na zamedzenie ich opakovania.

**VII.**

**Osobitné ustanovenia**

1. Zhotoviteľ sa zaväzuje riadiť sa pri vykonávaní diela pokynmi objednávateľa.
2. Zmluvné strany sa zaväzujú vzájomne sa informovať o všetkých právne významných skutočnostiach, ktoré môžu mať významný vplyv na plnenie povinností určených touto zmluvou ako aj na vykonanie diela a to najneskôr do 5 pracovných dní odo dňa, kedy táto skutočnosť nastala. Ak tak neurobia, zodpovedajú za škodu spôsobenú druhej zmluvnej strane v dôsledku porušenia tejto povinnosti.
3. Zmluvné strany sa ďalej zaväzujú poskytovať si náležitú súčinnosť najmä tým, že svoje požiadavky budú zadávať vhodnou formou s jasným formulovaním záležitostí – predmetu a účelu, ktoré by chceli dosiahnuť.
4. Ak sa kedykoľvek zmluvným stranám stane známa okolnosť, ktorá môže byť podnetom pre neplnenie ktorejkoľvek podmienky vymedzenej v zmluve, táto zmluvná strana je povinná poslať okamžite písomnú správu druhej zmluvnej strane, špecifikujúcu podrobnosti týchto okolností a strany majú pokračovať v spolupráci tak, aby zabezpečili riadne plnenie zmluvy.
5. Zmluvné strany sa dohodli, že písomná komunikácia podľa tejto zmluvy alebo v súvislosti s touto zmluvou sa bude doručovať poštou ako doporučená zásielka (s doručenkou preukazujúcou doručenie), kuriérom alebo osobne na adresu príslušnej zmluvnej strany uvedenú v tejto zmluve. Za deň doručenia sa považuje deň prevzatia písomnosti. V prípade, ak adresát odmietne písomnosť prevziať, za deň doručenia sa považuje deň odmietnutia prevzatia písomnosti. V prípade, ak si adresát neprevezme písomnosť v úložnej lehote na pošte, za deň doručenia sa považuje posledný deň úložnej lehoty na pošte. V prípade, ak sa písomnosť vráti odosielateľovi s označením pošty „adresát neznámy“ alebo „adresát sa odsťahoval“ alebo s inou poznámkou podobného významu, za deň doručenia sa považuje deň vrátenia zásielky odosielateľovi. Každá zo zmluvných strán je povinná písomne oznámiť druhej zmluvnej strane akúkoľvek zmenu ohľadne doručovania a to bezodkladne po tom, čo dôjde k takejto zmene.
6. Zhotoviteľ je povinný písomne oznamovať objednávateľovi každú zmenu jeho identifikačných a korešpondenčných údajov uvedených v tejto zmluve, a to v lehote najneskôr 5 pracovných dní odo dňa, kedy nastala zmena niektorého z týchto údajov. V prípade, že si zhotoviteľ povinnosť podľa tohto odseku zmluvy nesplní, alebo sa dostane do omeškania s jej splnením v čase, kedy mu objednávateľ zašle oznámenie podľa tejto zmluvy, zhotoviteľ v celom rozsahu zodpovedá za to, že sa neoboznámil s obsahom oznámenia odosielaného objednávateľom podľa tejto zmluvy, a má sa za to, že nastali účinky náhradného doručenia podľa tejto zmluvy. V prípade zmeny bankového spojenia zhotoviteľ k tejto informácii predloží aj potvrdenie príslušnej banky.
7. Objednávateľ písomne oznámi zhotoviteľovi bez zbytočného odkladu každú zmenu týkajúcu sa jeho identifikačných a korešpondenčných údajov uvedených v tejto zmluve a to v lehote najneskôr 5 pracovných dní odo dňa, kedy nastala zmena niektorého z týchto údajov.
8. Zhotoviteľ sa zaväzuje, že nebude v súvislosti s vykonaním diela zamestnávať zamestnancov v rozpore s právnymi predpismi Slovenskej republiky upravujúcimi nelegálnu prácu a nelegálne zamestnávanie.
9. Zhotoviteľ nie je oprávnený započítať svoje pohľadávky voči pohľadávkam objednávateľa bez jeho písomného súhlasu. Zhotoviteľ je oprávnený postúpiť pohľadávky a iné práva vyplývajúce z tejto zmluvy voči objednávateľovi len po predchádzajúcom písomnom súhlase objednávateľa.

**VIII.**

**Zánik zmluvy**

1. Zmluva môže zaniknúť okrem riadneho splnenia všetkých práv a povinností zmluvných strán z nej vyplývajúcich, na základe dohody zmluvných strán alebo odstúpením od zmluvy na základe určených podmienok podľa tejto zmluvy uvedených v ods. 3 tohto článku zmluvy.
2. Dohoda o zrušení zmluvy musí byť písomná, inak je neplatná. V prípade zániku zmluvy na základe dohody, sa zmluva zrušuje dňom, na ktorom sa zmluvné strany dohodli.
3. Od tejto zmluvy môže odstúpiť každá zmluvná strana, avšak iba výhradne z niektorého z týchto dôvodov:
	1. zhotoviteľ môže odstúpiť od tejto zmluvy, ak objednávateľ oznámi, že nemôže plniť svoje záväzky podľa tejto zmluvy,
	2. objednávateľ môže odstúpiť od tejto zmluvy, ak:

3.2.1. zhotoviteľ poruší svoju povinnosť podľa zmluvy podstatným spôsobom, najmä:

1. ak zhotoviteľ aj napriek upozorneniu objednávateľa bude nečinný, nezačne, preruší alebo zastaví vykonávanie diela z iných dôvodov ako z dôvodov na strane objednávateľa alebo z dôvodu okolností „vis major“,
2. ak zhotoviteľ aj napriek upozorneniu objednávateľa bude preukázateľne vykonávať dielo vadne a takéto porušenie nenapraví ani v dodatočnej primeranej lehote na nápravu poskytnutej objednávateľom.
3. ak zhotoviteľ postúpi svoje práva zo zmluvy v rozpore s podmienkami tejto zmluvy,
4. podľa článku II ods. 2 tejto zmluvy.

3.2.2. ak zhotoviteľ vstúpi do likvidácie, na jeho majetok bol vyhlásený konkurz, resp. existuje dôvodná obava, že plnenie záväzkov zhotoviteľa podľa tejto zmluvy je vážne ohrozené, resp. zhotoviteľ oznámi, že nemôže plniť svoje záväzky v zmysle zmluvy alebo sa táto skutočnosť stane zrejmou.

1. Odstúpenie od zmluvy bude možné urobiť doručením písomného oznámenia o odstúpení z niektorého uvedeného dôvodu. Účinky odstúpenia od zmluvy nastávajú dňom nasledujúcim po dni doručenia oznámenia druhej zmluvnej strane. Týmto dňom zanikajú všetky práva a povinnosti strán zo zmluvy s výnimkou tých, ktoré zodpovedajú čiastočnému plneniu, resp. hodnote čiastkového plnenia zmluvných strán zrealizovaných v súlade s touto zmluvou ku dňu odoslania odstúpenia od zmluvy. Odstúpenie od zmluvy sa ďalej nedotýka nároku na náhradu škody vzniknutej porušením povinností niektorou zo zmluvných strán, ani zmluvných ustanovení týkajúcich sa voľby práva alebo voľby zákona podľa ustanovenia § 262 zákona č. 513/1991 Zb. Obchodný zákonník v znení neskorších predpisov, riešenia sporov medzi zmluvnými stranami a iných ustanovení, ktoré podľa prejavenej vôle strán alebo vzhľadom na svoju povahu majú trvať aj po ukončení zmluvy.
2. Akýkoľvek zánik zmluvy nemá vplyv na plnenie povinností, z ktorých obsahu a účelu vyplýva, že majú byť plnené aj po zániku zmluvy. Odstúpením od zmluvy najmä nezaniká nárok objednávateľa na zaplatenie zmluvnej pokuty.

**IX.**

**Záverečné ustanovenia**

1. Vzťahy zmluvných strán vyplývajúce z tejto zmluvy a v tejto zmluve bližšie neupravené sa riadia príslušnými ustanoveniami Obchodného zákonníka a ďalšími všeobecne záväznými právnymi predpismi.
2. Neoddeliteľnou súčasťou tejto zmluvy sú Príloha č. 1 „Opis predmetu zákazky“ a Príloha č. 2 „Mapa“.
3. Meniť alebo dopĺňať obsah tejto zmluvy bude možné len formou očíslovaných písomných dodatkov, ktoré budú uzatvorené v súlade s touto zmluvou a zákonom o verejnom obstarávaní, a ktoré budú platné, ak budú riadne potvrdené a podpísané oprávnenými zástupcami obidvoch zmluvných strán.
4. Zmluva je účinná dňom nasledujúcim po dni jej zverejnenia na webovom sídle mesta Košice ([www.kosice.sk](http://www.kosice.sk)).
5. Zmluva sa vyhotovuje v piatich rovnopisoch, z ktorých tri rovnopisy si ponechá objednávateľ a dva rovnopisy obdrží zhotoviteľ.
6. Zhotoviteľ podpisom tejto zmluvy prehlasuje, že bol oboznámený s informáciami podľa článku 13 Nariadenia Európskeho parlamentu a Rady (EÚ) 2016/679 o ochrane fyzických osôb pri spracúvaní osobných údajov zverejnenými na webovom sídle mesta Košice (www.kosice.sk).
7. Zmluvné strany prehlasujú, že sa s obsahom tejto zmluvy oboznámili a súhlasia s ním, že táto zmluva je prejavom ich slobodnej vôle a nie je uzavretá v tiesni ani za inak nevýhodných podmienok, na znak čoho ju podpisujú oprávnení zástupcovia oboch zmluvných strán.

V Košiciach dňa ................ V ......................... dňa ................

Za objednávateľa: Za zhotoviteľa:

....................................................... .....................................................

 Ing. Jaroslav Polaček

 primátor